Virallinen lehti nro C 347 , 18/11/1996 s. 0441



A4-0297/96 Päätöslauselma komission kertomuksesta neuvostolle, Euroopan parlamentille, talous- ja sosiaalikomitealle ja alueiden komitealle matkailuun vaikuttavista yhteisön toimenpiteistä vuonna 1994 (neuvoston päätös 92/921/ETY) (KOM(96)0029 - C4-0125/96) Euroopan parlamentti, joka - ottaa huomioon komission kertomuksen (KOM(96)0029 - C4-0125/96), - ottaa huomioon EY:n perustamissopimuksen 3 artiklan t alakohdan ja 3 b artiklan, - ottaa huomioon neuvoston päätöksen 92/421/ETY neuvoston yhteisön toimenpiteitä koskevasta suunnitelmasta ((EYVL L 231, 13.8.1992, s. 26)), - ottaa huomioon komission vihreän kirjan Euroopan unionin merkityksestä matkailussa (KOM(95)0097 - C4-0157/95), - ottaa huomioon komission kertomuksen kansalaisten suojelusta, matkailusta ja energiasta (SEK(96)0496), - ottaa huomioon ensimmäisen monivuotisen ohjelman Euroopan matkailun edistämiseksi «Philoxenia» (1997 - 2000) ((EYVL C 222, 31.7.1996, s. 9)), - ottaa huomioon talous- ja sosiaalikomitean matkailua koskevat lausunnot 15. päivältä syyskuuta 1994 (94/C 393/25) ((EYVL C 393, 31.12.1994, s. 168)) ja 14. päivältä syyskuuta 1995 (95/C 301/15) aiheesta «Euroopan unionin merkitys matkailussa - komission vihreä kirja» ((EYVL C 301, 13.11.1995, s. 68)), - ottaa huomioon alueiden komitean 2. päivänä helmikuuta 1995 (95/C 210/17) antaman Euroopan unionin alueiden maaseutumatkailun kehityspolitiikkaa koskevan lausunnon, - ottaa huomioon Barcelonan julistuksen ja työohjelman, jotka hyväksyttiin 27. - 28. marraskuuta 1995 pidetyn Euro-Välimeri-konferenssin päätteeksi ((EU:n Bulletin 11-1995, s. 149)) sekä neuvoston 13. toukokuuta 1996 antaman päätöslauselman (96/C 155/01) Euro- Välimeri-yhteistyöstä matkailualalla ((EYVL C 155, 30.5.1996, s. 1)), - ottaa huomioon neuvoston 23. marraskuuta 1995 antaman direktiivin 95/57/EY matkailualaa koskevien tilastotietojen keräämisestä ((EYVL L 291, 6.12.1995, s. 32)), - ottaa huomioon Euroopan parlamentin tutkimuksesta vastaavan pääosaston marraskuussa 1995 tekemän tutkimuksen «matkailijan suojelu» (PE 165.611), - ottaa huomioon Euroopan parlamentin 11. kesäkuuta 1991 antaman päätöslauselman yhteisön matkailualan politiikasta ((EYVL C 183, 15.7.1991, s. 74)), 18. tammikuuta 1994 antaman päätöslauselman matkailusta vuotta 2000 lähestyttäessä ((EYVL C 44, 14.2.1994, s. 61)), 15. joulukuuta 1994 antaman päätöslauselman matkailua koskevista yhteisön toimenpiteistä vuonna 1993 ((EYVL C 18, 23.1.1995, s. 159)), 13. joulukuuta 1995 antaman päätöksen neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi kuluttajansuojasta etäsopimuksissa ((EYVL C 17, 22.1.1996, s. 51)), 13. helmikuuta 1996 antaman päätöslauselman komission vihreästä kirjasta Euroopan unionin merkityksestä matkailussa ((EYVL C 65 4.3.1996, s. 34)), 13. maaliskuuta 1996 antaman päätöslauselman hallitusten välisen konferenssin koollekutsumisesta, mietintäryhmän työn arvioinnista ja Euroopan parlamentin poliittisten tavoitteiden täsmentämisestä hallitusten välistä konferenssia silmällä pitäen ((EYVL C 96, 1.4.1996, s. 77)), 6. kesäkuuta 1996 antaman päätöslauselman yhteisen liikennepolitiikan toimintaohjelmasta 1995 - 2000 ((EYVL C 181, 24.6.1996, s. 21)), 19. syyskuuta 1996 antaman päätöslauselman alaikäisistä väkivallan uhreista ((kyseisen päivän istunnon pöytäkirja, osa II, kohta 8)) sekä 19. syyskuuta 1996 antaman päätöslauselman Las Nieves -leirintäalueen suuronnettomuudesta Biescasissa (Huesca) ((kyseisen päivän istunnon pöytäkirja, osa II, kohta 13 a))), - ottaa huomioon Yhdistyneiden kansakuntien ympäristö- ja kehityskonferenssin lopuksi hyväksytyn Agenda 21:n (Rio de Janeiro, 1992), - ottaa huomioon liikenne- ja matkailuvaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0297/96), A. ottaa huomioon, että kansainvälisten järjestöjen, kuten OECD:n ja WTOn, määrittelemä matkailun käsite kattaa kaikki matkat, joiden tarkoituksena on virkistäytyminen, liiketoiminta, opiskelu tai terveydenhoito, ja jotka ovat kestoltaan yli 24 tunnin pituisia, toisin sanoen matkailumarkkinoilla keskitytään sellaisten palveluiden ja tuotteiden luomiseen ja kuluttamiseen, joita tarvitaan, kun kansalaiset jossakin tarkoituksessa siirtyvät vakituisten asuinpaikkojensa ulkopuolelle, B. ottaa huomioon, että matkailijoiden liikkuvuus maailmassa kasvoi vuonna 1995 3,8 % ja että tulot tämän johdosta kasvoivat 7,2 %:lla eli noin 372 miljardilla dollarilla; arvioiden mukaan tämän kasvunopeuden myötä matkailumarkkinat voisivat kaksinkertaistua alle kahdessakymmenessä vuodessa, C. ottaa huomioon, että Euroopan taloudessa matkailu muodostaa noin 5,5 % bruttokansantuotteesta, työllistää suoraan noin 9 miljoonaa ihmistä (6 % kaikista Euroopan unionin työpaikoista), D. ottaa huomioon, että Euroopan osuus maailmanlaajuisista matkailumarkkinoista on pienentymässä, E. ottaa huomioon, että matkailulla on kiinteät yhteydet muihin talouden aloihin ja että monille alueille ja maille se on ensisijainen ja ainoa tulonlähde, F. katsoo, että nämä talouden ja yhteiskunnan tilaa koskevat luvut huomioon ottaen ei ole kovin kauaskatseista pitäytyä siinä kannassa, että Euroopan unionista tehdyn sopimuksen tarkistamisen yhteydessä ei olisi tarpeen sisällyttää sopimukseen erityistä osastoa, jossa matkailua käsiteltäisiin yhteisön näkökulmasta ja kansainvälisestä näkökulmasta ja jossa se otettaisiin huomioon keskeisenä Euroopan unionin tavoitteena yhtenä sisämarkkinoiden piiriin kuuluvana yhteisenä politiikkana, G. ottaa huomioon alan hajanaisuuden ja sen, että sen voimavaroja on talouden, terveydenhoidon, luonnon ja taiteiden osalta hyödynnetty riittämättömästi, H. ottaa huomioon, että matkailuala on todennäköisesti se ala, joka on kaikkein eniten riippuvainen julkisista politiikoista, jotka vaikuttavat matkailijan elämänlaatuun, palvelujen tarjontaan sekä luonnon- ja kulttuuriperinnön suojeluun, I. ottaa huomioon, että matkailupalvelujen kysynnän ja liikenneverkkojen infrastruktuurin välillä on kiinteä yhteys, J. katsoo, että matkailualaa koskevien julkisten politiikkojen perustana on oltava matkailun kestävä kehitys talouden, työllisyyden, yhteiskunnallisen kehityksen ja ympäristön kannalta, K. katsoo, että matkailun edellytykset työttömyyden vastustamiseksi ja uusien työpaikkojen luomiseksi ovat riippuvaisia siitä, että alalla voidaan luottaa Euroopan unionin täysipainoiseen taloudelliseen ja muuhun tukeen, L. ottaa huomioon, että sellaisten vanhusten määrä, joiden elinikä on pitempi ja elämänlaatu parempi, on suuresti lisääntynyt, kuten Euroopan unionin väestötilannetta vuonna 1995 koskevasta komission kertomuksesta (KOM(96)0060) käy ilmi, ja katsoo tämän perusteella, että vanhusten matkailu voi olla keino torjua kausiluontoisuutta ja luoda matkailualalle vakaita työpaikkoja, M. ottaa huomioon, että matkailu edistää osaltaan huomattavasti taloudellista lähentymistä ja osallistuu aktiivisesti kansallisten kulttuurien esittelemiseen, luoden samalla vahvan eurooppalaisen identiteetin, N. ottaa huomioon myönteiset vaikutukset, joita eurooppalaisella yhtenäisvaluutalla tulee olemaan yhteisön matkailualalle; 1. Vahvistaa useaan otteeseen ilmaisemansa kannan, jonka mukaan Euroopan unionista tehtyyn sopimukseen on sitä seuraavan kerran uudistettaessa välttämättä sisällytettävä oikeudellinen perusta matkailupolitiikalle, jotta tälle politiikalle annetaan sellainen institutionaalinen oikeutus, joka tällä Euroopan unionille talouden, työllisyyden ja yhteiskunnallisen kehityksen kannalta merkittävällä alalla on oltava; 2. Toivoo, että liikenne- ja matkailuvaliokuntaan perustettaisiin lähitulevaisuudessa Euroopan parlamentin työjärjestyksen 141 artiklan perusteella matkailun alivaliokunta, jonka tehtävänä olisi käsitellä tähän nykyisin laiminlyötyyn alaan liittyviä moninaisia aiheita; 3. Ilmaisee tyytyväisyytensä komission esittämän asiakirjan johdosta, jossa kuvataan matkailuun vaikuttavat yhteisön toimenpiteet, jotka perustuvat suoraan yhteisön matkailualan toimenpiteitä koskevaan suunnitelmaan 92/421/ETY, samoin kuin muut yhteisön toimenpiteet, jotka vaikuttavat matkailuun, mutta jotka on toteutettu muiden Euroopan unionin politiikkojen puitteissa; ja pyytää tämän johdosta, että komissio esittäisi päätöksen 92/421/ETY 5 artiklan mukaisesti mahdollisimman pian kertomuksen vuoden 1995 osalta; 4. Pyytää komissiota laatimaan säännöllisesti joka vuosi vastaavan kertomuksen, jonka liitteenä on kattavat taloudelliset tiedot Euroopan unionin kohdistamista voimavaroista matkailuun suoraan liittyville aloitteille; 5. Katsoo, että tämä asiakirja olisi tulevaisuudessa jaettava kahteen lukuun, siten että ensimmäisessä luvussa käsiteltäisiin seuraavia eurooppalaisen matkailupolitiikan keskeisiä aiheita: - matkailun tarkastelu eurooppalaisena elinkeinona ottaen huomioon sekä alan yrittäjät että työntekijät, sekä matkailuelinkeinon maailmanlaajuisen kilpailukyvyn parantaminen pitäen tavoitteena uusien työpaikkojen luomista, - matkailupalvelujen laadun parantaminen, - matkailualan toimintojen ja tuotteiden monipuolistaminen, rationalisoiminen ja optimoiminen, - kestävän ja tasapainoisen kehityksen käsitteen liittäminen matkailuun, ja toisessa luvussa matkailun kolmea painopistealuetta: - yritysten, erityisesti pienten ja keskisuurten yritysten, kehittäminen, - matkailijan suojelu ja tyytyväisyys kuluttajana, - luonnon- ja kulttuuriperinnön suojeleminen; 6. Korostaa horisontaalisen lähestymistavan tarvetta matkailun yhdistämiseksi muihin yhteisön politiikkoihin, jolloin edistetään yhtenäisyyttä matkailun kehittämiseen osallistuvien komission yksiköiden (maatalous, kalastus, liikenne, ympäristö, terveydenhuolto, sosiaaliala, kilpailu, pienet ja keskisuuret yritykset ym.) ja sen valvontatehtävän välillä, jossa seurataan matkailupolitiikan periaatteiden soveltamista Euroopan tasolla, ja korostaa samoin, että pääosasto XXIII:n matkailuyksikön tehtävänä olisi toimia kansallisissa alan elimissä kehitettyjen toimintojen yleisenä yhteensovittajana; 7. Katsoo, että on tarpeen tehostaa toimintaa, jolla edistetään nuorten yhteisön sisäistä matkailua, pitäen mielessä, että tämä väestöryhmä koostuu Euroopan kansalaisten tulevista sukupolvista, joiden tehtävä on saattaa päätökseen Euroopan unionin perustana olevien poliittisten ja kulttuuristen siteiden kehittäminen; 8. Panee merkille asianmukaisesti suunnitellun ja hallinnoidun maaseutumatkailun merkityksen maaseudun kehittymiselle ja maaseutuyhteisöjen tukemiselle ja niiden elämäntapojen ylläpitämiselle; 9. Korostaa, että yhteisön puuttumista matkailualan toimintaan ei ole toteutettava normien liiallisen yhtenäistämisen avulla, vaan pikemminkin sovittamalla yhteen toimintoja ja vahvistamalla yhteistyötä eurooppalaisten organisaatioiden, kansallisten, alueellisten ja paikallisten viranomaisten, alan liikeyritysten, matkailijoiden sosiaalisia ja taloudellisia etuja kuluttajina edustavien elinten sekä alan työntekijöiden välillä, jotta voidaan vastata Eurooppaa kohtaaviin haasteisiin talouden yleensä ja erityisesti matkailun muuttuessa maailmanlaajuiseksi; 10. Korostaa matkailun merkitystä Euroopan unionin syrjäisille ja erittäin syrjäisille alueille ja toivoo, että hyväksytään myönteisiä toimenpiteitä matkailun ja palvelujen tarjonnan kannustamiseksi näillä alueilla, jotta samalla kevennetään kaikkein suosituimpiin kohteisiin (taidekaupungit) kohdistuvaa matkailun painetta; 11. Korostaa, että matkailulle on annettava sille elinkeinona kuuluva tunnustus ja että sen kehittämiseen on myönnettävä tarpeelliset varat, ottaen huomioon, että ala on erittäin tärkeä työpaikkojen luomiselle unionissa, että huomattava osuus alan yrityksistä on pieniä ja keskisuuria yrityksiä, jotka tarjoavat työtä erityisesti nuorille ja naisille; korostaa edelleen, että matkailuelinkeino tulee hyötymään merkittävästi yhtenäismarkkinoiden loppuun saattamisesta ja yhtenäisvaluutan käyttöönotosta; tämän vuoksi komission olisi keskitettävä pyrkimyksensä toimenpiteisiin, joilla taataan yhtenäismarkkinoiden toteuttaminen valmiiksi; sekä toteaa lopuksi, että matkailualan yrityksille suotuisalla oikeudellisella ja rahoituksellisella ympäristöllä on keskeinen merkitys; 12. Pitää matkailua tärkeänä osatekijänä, jonka avulla voidaan luoda paremmat kasvun edellytykset epäedullisessa asemassa olevilla alueilla, taantuvilla teollisuusalueilla ja maaseutualueilla; matkailun avulla voidaan myös edistää kestävän kehityksen toteuttamista ja tehostaa yhteiskunnasta syrjäytymisen vastaisia toimenpiteitä unionissa; 13. Huomauttaa, että vuonna 1994 matkailuelinkeino kehittyi maailmanlaajuisesti nopeasti, mutta että samalla Euroopan osuus markkinoista on jatkuvasti laskussa. Koska edellytykset kysynnän lisäkasvulle ovat hyvin suotuisat, on tärkeää, että Euroopan matkailuala suuntaa tämän kysynnän Euroopan tarjontaan. Tässä onnistuakseen matkailuelinkeinon on oltava kilpailukykyinen; 14. Pahoittelee, että sosiaalisen matkailun (toimenpide 8) alalla ei ole ollut minkäänlaista maksuvelvoitetta, jolloin vuonna 1994 on saatettu päätökseen edellisenä vuonna aloitettuja toimenpiteitä; 15. Katsoo, että on tarpeen tehostaa vanhusten matkailua edistäviä erityistoimenpiteitä. Näitä ohjelmia voidaan helpommin ja alhaisemmin kustannuksin järjestää sesonkiaikojen ulkopuolella, koska tämä väestöryhmä ei ole riippuvainen lomakuukausista, ja nämä toimet voisivat siten auttaa matkailualan yrityksiä vuoden hiljaisina aikoina; 16. On sitä mieltä, että kulttuuripolitiikan ja matkailupolitiikan väliseen vuorovaikutukseen olisi kiinnitettävä enemmän huomiota sekä kansallisella että yhteisön tasolla, ja pyytää sen vuoksi komissiota suorittamaan tutkimuksen tämän suhteen taloudellisesta ja sosiaalisesta merkityksestä; Tutkimuksessa olisi erityisesti selvitettävä edut, joita Raphael-ohjelman rahoituksen lisäämisestä koituisi kulttuurimatkailun kohdemaina oleville yhteisön jäsenvaltioille; 17. Pitää perustavanlaatuisena erityisesti ammattikoulutuksen edistämistä, joka on avainkäsite matkailualan työntekijöiden suorittamien palveluiden laadun kehittämisessä ja kiirehtii koulutus- ja vaihtoverkostojen luomista sekä ammattipätevyyksien tunnustamista työtehtäville, joilla niitä ei vielä ole; 18. Pyytää komissiota tarkastelemaan seuraavassa matkailua koskevassa valkoisessa kirjassa erityisesti seuraavia aiheita: - soveliaimmat toimenpiteet, joilla parannetaan matkailualan edellytyksiä luoda työpaikkoja, - tarve kehittää täydellisiksi matkailuelinkeinon kannalta toimivat sisämarkkinat, - infrastruktuuriverkkojen kehittämisen ja matkailun kestävän kasvun välinen läheinen yhteys; - matkailualalla tarvittavat erilaiset suojelun muodot: a) matkailualan yritykset ja toimijat b) matkailijat c) matkailualan työntekijät - Rio de Janeiron Agenda nro 21:n velvoitteiden huomioon ottamisen vaikutukset matkailuun, mukaan lukien taide- ja arkkitehtuuriperintömme ja taidekaupunkien historiallisten keskustojen säilyttämiseen liittyvät velvoitteet; - matkailun turvallisuus, erityisesti huolimattomien matkailijoiden sytyttämien tulipalojen ehkäiseminen, sekä matkailijoiden ja matkailualan toimijoiden oikeuksien ja velvollisuuksien määritteleminen eurooppalaisessa matkailun peruskirjassa; - matkailua koskevien tietojen saatavuus; - matkailualan laatuluokitustunnuksen luominen yhteisön tämän alan palvelujen ja tuotteiden luokittelemiseksi; 19. Korostaa, että komission olisi myös mainittava valkoisessa kirjassa matkailun eri muodot nyky-yhteiskunnassa (yksilöllinen matkailu, joukkomatkailu, kulttuurimatkailu, urheilumatkailu, huvimatkailu, terveysmatkailu, vanhusten matkailu, konferenssimatkailu, liikematkailu jne.); 20. Pyytää, että luodaan yhteinen eurooppalainen matkailualan opastejärjestelmä, jotta voidaan nopealla ja helpolla tavalla yksilöidä luonnon- ja kulttuuriympäristön erityispiirteet, palvelut ja eri paikkakuntien tarjoamat mahdollisuudet; 21. Pyytää, että matkailua koskevissa yhteisön toimintasuunnitelmissa ilmaistut tavoitteet otetaan huomioon, kun hankkeita käsitellään rakennerahastoja koskevassa päätöksentekomenettelyssä; 22. Korostaa, että vaikka yhtenäisen tilastotietojen keruujärjestelmän kehittäminen onkin erittäin tärkeää, se olisi rahoitettava niin, että tarpeelliset varat otettaisiin Eurostatin talousarvioon sisällytetyistä varoista, jolloin osa vähäisistä käytettävissä olevista varoista vapautettaisiin matkailuun liittyvien hankkeiden tulosten levittämiseen; 23. Pyytää, että perustetaan maailmanlaajuinen foorumi, jossa keskustellaan seksiturismin kaltaisista aiheista sekä matkailun porrastamisesta maantieteellisesti ja sesonkien mukaan, ja jossa pyritään laatimaan konkreettisia ehdotuksia matkailualan tuotteiden monipuolistamisesta sekä uusien lomanviettotapojen kehittämisestä; 24. Panee merkille Euroopan suosion suhteellisen vähenemisen matkailukohteena ja tästä seuraavan tarpeen edistää Eurooppaa matkailukohteena siten, että kehitetään yhteisön politiikka asianmukaisesti suunniteltua ja hallittua kestävää matkailua varten, jossa kunnioitetaan luonnonympäristöä ja rakennettua ympäristöä sekä isäntäväestön oikeuksia ja etuja; 25. Toteaa, että matkailulla on tärkeä osuus kansojen välisen yhteisymmärryksen lisäämisessä, sillä sen avulla edistetään muiden kulttuurien, kielten, perinteiden ja elämäntapojen tuntemusta; ja että näitä asioita olisi korostettava kaikissa Euroopan unionin tuottamissa tai tukemissa matkailunedistämisjulkaisuissa; 26. Suosittaa, että komissio toimisi läheisessä yhteydessä Euroopan neuvostoon ja UNESCOon kulttuurimatkailuun liittyvissä asioissa ja erityisesti, kun kyseessä ovat sellaiset aiheet kuten kulttuuriperintöön kuuluvien kohteiden hallinto, matkailijavirtojen hallinta, kulttuurireittien kehittäminen sekä parannettu pääsy muistomerkeille tai kohteisiin uusien tekniikoiden avulla; 27. Pyytää komissiota laatimaan selvityksen vaikutuksista, joita Euroopan unionille on matkailupalvelujen alan markkinoiden vapautumisen jatkumisesta seurauksena Marrakeshin sopimuksella 15. huhtikuuta 1994 vahvistetusta palvelujen kauppaa koskevasta yleissopimuksesta (General Agreement on Trade and Services); 28. Palauttaa mieliin 15. joulukuuta 1994 antamansa päätöslauselman matkailua koskevista yhteisön toimenpiteistä ja 13. helmikuuta 1996 antamansa päätöslauselman matkailua koskevasta vihreästä kirjasta, joissa komissiota pyydetään aloittamaan Euroopan matkailuyksikön perustamismenettely, jotta tämä yksikkö voisi yhdessä Euroopan ympäristöyksikön kanssa osallistua ympäristöä säästävän politiikan keskeisen sisällön määrittelemiseen, analysoida tilanteen tietyillä rannikkoalueilla, joilla vedenkäyttö- ym. resurssit ovat täyskuormitettuja tai erittäin ankarasti kuormitettuja, sekä osaltaan valvoa säädettyjen laatunormien noudattamista; 29. Kehottaa puhemiestään välittämään tämän päätöslauselman neuvostolle, komissiolle, alueiden komitealle, jäsenvaltioiden hallituksille ja parlamenteille, jäsenvaltioiden niille alueille, joilla on yksinoikeudellisia toimivaltuuksia matkailun alalla, Keski- ja Itä- Euroopan maiden sekä Venäjän federaation ja IVY:n hallituksille ja parlamenteille, Välimerta ympäröivien maiden hallituksille ja parlamenteille, Euroopan talousalueeseen (ETA) kuuluvien maiden hallituksille ja parlamenteille, Amerikan Yhdysvaltojen hallitukselle ja kongressille, Euroopan alueiden ja kuntien liitolle, Euroopan matkailukomitealle, Euroopan matkakomitealle (ETC), Maailman matkailujärjestölle (WTO), jäsenvaltioiden kansallisille matkailujärjestöille, Taloudellisen yhteistyön ja kehityksen järjestölle (OECD), World Travel and Tourism Council:lle (WTTC) ja IATM:lle (International Association of Tour Managers).